Niskakivussa kipu tuntuu niskan, kaulan tai hartiaseudun alueella. Muita niskakipuun liittyviä oireita voivat olla niska-hartia-alueen väsymys, jomotus tai jännityksen ja jäykkyyden tunne. Oireet tuntuvat paikallisesti niskassa tai heijastelevat pään ja yläselän alueelle. Kaularangan alueen hermojuurten pinnetiloissa hermoihin kohdistuu painetta, joka aiheuttaa kipua, särkyä, puutumista, pistelyä, tunnottomuutta ja lihasheikkoutta yläraajan alueella. Hermojuurioireissa oirealue ja lihasten heikkoudet riippuu siitä, millä kaularangan tasolla hermopinne esiintyy.